MT Il-Ġurnal Uffiċjali ta’ l-Unjoni Ewropea C 21/10

Sommarju tad-Deċiżjoni tal-Kummissjoni

ta' l-14 ta' Settembru 2005

relatata ma' proċedura taħt l-Artikolu 81 tat-Trattat KE u l-Artikolu 53 tal-Ftehim ŻEE

(Każ COMP/38.337 — PO/Thread)

[Notifikat taħt id-dokument numru C(2005) 3452 u d-dokument numru C(2005) 3765]

(It-testi bl-Ingliż, Franċiż, Ġermaniż u Olandiż biss huma awtentiċi)

(Test b'rilevanza għaż-ŻEE)

(2008/C 21/08)

Fl-14 ta' Settembru 2005, il-Kummissjoni adottat id-Deċiżjoni C(2005) 3452 relatata ma' proċedura taħt l-Artikolu 81 tat-Trattat KE u l-Artikolu 53 tal-Ftehim ŻEE. Din id-deċiżjoni kienet emendata b'Deċiżjoni C(2005) 3765 tal-Kummissjoni adottata fit-13 ta' Ottubru 2005. Skond id-dispożizzjonijiet ta' l-Artikolu 30 tar-Regolament tal-Kunsill (KE) Nru 1/2003 (1), il-Kummissjoni hawnhekk qed tippubblika l-ismijiet tal-partijiet u l-kontenut ewlieni tad-deċiżjoni, inkluż kwalunkwe piena imposta, b'konsiderazzjoni ta' l-interess leġittimu ta' l-intrapriżi fil-ħarsien ta' l-interessi tagħhom tan-negozju. Verżjoni mhux kunfidenzjali tat-test sħiħ tad-deċiżjoni tista' tinstab bil-lingwi awtentiċi tal-każ u bil-lingwi ta' ħidma tal-Kummissjoni fil-websajt tad-DG COMP fuq http://europa.eu.int/comm/competition/index_en.html

1. SOMMARJU TAL-KSUR TAL-LIĠIJIET

1.1. Introduzzjoni

(1) Is-sejbiet f'din id-Deċiżjoni jirriżultaw mill-ispezzjonijiet imwettqa mill-Kummissjoni fis-7 u t-8 ta' Novembru 2001 skond l-Artikolu 14(3) tar-Regolament Nru 17 fil-bini ta' diversi produtturi fil-Komunità ta' prodotti ta' oġġetti żgħar għall-ħjata (2). Permezz ta' dawn l-ispezzjonijiet u l-investigazzjoni sussegwenti, il-Kummissjoni sabet evidenza li l-intrapriżi kienu ħadu sehem fit-tliet ftehimiet ta' konsorzju li ġejjin u fi prattiċi magħmula flimkien: a) konsorzju fis-suq tal-ħajt għal klijenti industrijali fil-Benelux (3) u fil-pajjiżi Nordiċi (4) (il-valur totali tas-suq huwa stmat li kien ta' EUR [40-60] miljun fl-2000, l-aħħar sena sħiħa tal-ksur); b) konsorzju fis-suq tal-ħajt għal klijenti industrijali fir-Renju Unit (il-valur tas-suq huwa stmat li kien ta' EUR [60-100] miljun fl-2000); ċ) konsorzju fis-suq tal-ħajt għal klijenti awtomotivi fiż-Żona Ekonomika Ewropea (ŻEE) (il-valur tas-suq huwa stmat li kien ta' EUR [15-25] miljun fl-2000).

(2) Għal dawn it-tlitt iswieq u għall-perjodi speċifikati fid-Deċiżjoni, il-produtturi tal-ħajt ħadu sehem f'laqgħat regolari u kellhom kuntatti bilaterali għall-iskambju ta' informazzjoni sensittiva dwar listi ta' prezzijiet u/jew prezzijiet mitluba lil klijenti individwali, sabiex jiftiehmu fuq żidiet ta' prezzijiet u/jew fuq prezzijiet immirati u biex jevitaw it-tnaqqis tal-prezzijiet tal-fornitur sokkombenti bit-tama li jallokaw il-klijenti.

(3) Dawn il-ftehimiet orizzontali u l-prattiċi magħmula flimkien imorru kontra l-Artikoli 81(1) tat-Trattat u 53(1) tal-Ftehim ŻEE.

1.2. Id-destinatarji

(4) Fuq il-bażi tal-parteċipazzjoni tagħhom jew il-parteċipazzjoni tas-sussidjarji tagħhom fil-ftehim tal-konsorzju u fil-prattiċi magħmula flimkien fir-rigward tas-suq tal-ħajt għal klijenti industrijali lokalizzati fil-Benelux u fil-pajjiżi Nordiċi, din id-Deċiżjoni hija indirizzata lil Ackermann Nähgarne GmbH & Co, Amann und Söhne GmbH & Co KG, Barbour Threads Ltd, Belgian Sewing Thread N.V., Bieze Stork B.V., Bisto Holding B.V., Coats Holdings Ltd, Gütermann AG, Hicking Pentecost plc u Zwicky & Co AG.

(5) Fuq il-bażi tal-parteċipazzjoni tagħhom jew il-parteċipazzjoni tas-sussidjarji tagħhom fil-ftehim tal-konsorzju u fil-prattiċi magħmula flimkien fir-rigward tas-suq tal-ħajt għal klijenti industrijali lokalizzati fir-Renju Unit (UK), dan kollu huwa indirizzat lil Barbour Threads Ltd, Coats UK Ltd, Coats Holdings Ltd, Dollfus Mieg et Cie SA, Donisthorpe & Company Ltd, Gütermann AG, Hicking Pentecost plc, Oxley Threads Ltd u Perivale Gütermann Ltd.

(6) Fuq il-bażi tal-parteċipazzjoni tagħhom jew il-parteċipazzjoni tas-sussidjarji tagħhom fil-ftehim tal-konsorzju u fil-prattiċi magħmula flimkien fir-rigward tas-suq tal-ħajt għal klijenti awtomotivi lokalizzati fiż-ŻEE, din id-Deċiżjoni hija indirizzata lil Amann und Söhne GmbH & Co KG, Barbour Threads Ltd, Coats Holdings Ltd, Cousin Filterie SA, Hicking Pentecost plc u Oxley Threads Ltd.

1.3. Il-proċedura

(7) F'Awissu 2000, il-Kummissjoni rċeviet ittra minn manifattur tar-Renju Unit tal-labar tal-ħjata, li takkuża lil Coats u Prym, żewġ intrapriżi kbar fis-suq Ewropew tal-prodotti tal-ħajt, b'imġiba anti-kompetittiva. L-ispezzjonijiet twettqu fis-7 u t-8 ta' Novembru 2001. Fil-bini ta' Coats, l-ispetturi sabu evidenza ta' diversi konsorzji, fost l-oħrajn fis-suq tal-ħajt. Fis-26 ta' Novembru 2001, Coats għamlet applikazzjoni taħt l-Avviż tal-Kummissjoni ta' l-1996 dwar in-nuqqas ta' impożizzjoni jew it-tnaqqis ta' multi fil-każijiet ta' konsorzji. F'April 2003, anki Oxley Threads applikat għal tnaqqis fil-multi.

(8) Il-Kummissjoni bagħtet talbiet għall-informazzjoni f'Marzu u Awwissu 2003.

(9) Fit-18 ta' Marzu 2004 l-Kummissjoni bagħtet Dikjarazzjoni ta' Oġġezzjonijiet lil 19-il kumpanija (5). L-aċċess għall-fajl kien provdut lil partijiet f'forma elettronika permezz ta' CD Rom mibgħut fis-7 ta' April 2004. It-tweġibiet għad-Dikjarazzjoni ta' Oġġezzjonijiet ġew riċevuti bejn it-18 ta' Mejju u l-21 ta' Ġunju 2004. Sar Smigħ fid-19 u l-20 ta' Lulju 2004.

1.4. Is-suq

(10) Il-ħajt industrijali huwa użat f'diversi industriji sabiex jiġu meħjuta jew irrakkmati diversi prodotti bħal ħwejjeġ, tagħmir tad-dar, sedili tal-karozzi u ċinturini tas-sikurezza, oġġetti tal-ġild, imtieraħ, żraben, ħbula, eċċ. Is-suq tal-ħajt industrijali kien jammonta għal madwar EUR 6 biljun fl-2000 madwar id-dinja.

(11) Is-swieq tal-prodott involuti f'din id-Deċiżjoni huma: a) ħajt għal klijenti industrijali li m'humiex klijenti awtomotivi, magħruf bħala “ħajt industrijali”; b) ħajt għal klijenti awtomotivi, magħruf bħala “ħajt awtomotiv”.

(12) Is-suq ġeografiku relevanti għall-ħajt industrijali ġie meqjus bħala reġjonali. Ir-reġjun jista' jkopri diversi Partijiet Kontraenti fiż-ŻEE (eż. Benelux jew il-pajjiżi Nordiċi) jew waħda biss (eż. ir-Renju Unit). Minħabba standards iktar għoljin ta' speċifikazzjoni (eż. ħajt għaċ-ċinturini ta' sikurezza) li jirrikjedu uniformità fiż-ŻEE, is-suq tal-ħajt għal klijenti awtomotivi jrid ikun differenti mill-bqija tas-swieq tal-ħajt industrijali u ġie kkunsidrat bħala mifrux għaż-ŻEE kollha.

1.5. Il-funzjonament tal-konsorzju

1.5.1. Il-konsorzju li jikkonċerna l-ħajt industrijali mibjugħ fil-Benelux u fil-pajjiżi Nordiċi

(13) Il-ftehim u l-prattiċi magħmula flimkien bejn l-Ackermann Nähgarne GmbH & Co, Amann und Söhne GmbH & Co KG, Barbour Threads Ltd, Belgian Sewing Thread N.V., Bieze Storck B.V., Coats Viyella plc, Gütermann AG u Zwicky & Co AG kellhom bħala l-għan primarju ż-żamma ta' prezzijiet għoljin fis-suq tal-ħajt industrijali mibjugħ fil-Benelux u fil-pajjiżi Nordiċi. Dawn il-ftehimiet kienu jikkonsistu fi skambju ta' listi ta' prezzijiet u diskussjoni ta' dawn il-listi ta' prezzijiet; ftehim dwar żidiet fil-listi ta' prezzijiet kif ukoll dwar id-dati ta' dawn iż-żidiet; ftehim fuq skontijiet massimi; ftehim fuq prezzijiet lil klijenti individwali sabiex ikun evitat tnaqqis tal-prezzijiet tal-fornitur sokkombenti bit-tama li jallokaw il-klijenti; ilmenti lill-fornituri li jkunu naqqsu l-prezz u theddid ta' ritaljazzjoni; u ftehim li jikkuntattjaw lill-fornituri li ma kinux parti mill-ftehim sabiex jippersawduhom biex jingħaqdu magħhom. Il-laqgħat kienu organizzati tajjeb ħafna u kienu jsiru mill-inqas darba fis-sena. Kienu maqsuma fi tnejn: sessjoni li matulha kienu jiġu diskussi s-swieq Nordiċi u sessjoni li matulha kienu jiġu diskussi s-swieq tal-Benelux. Minbarra l-laqgħat, il-kompetituri kienu jikkuntattjaw lil xulxin biex jiskambjaw informazzjoni u biex jiftiehmu dwar prezzijiet li kienu se japplikaw għal klijenti speċifiċi.

1.5.2. Il-konsorzju li jikkonċerna l-ħajt industrijali mibjugħ fir-Renju Unit

(14) Fir-Renju Unit, Barbour Threads Ltd, Coats UK Ltd, Donisthorpe & Company Ltd, Perivale Gütermann Ltd and Oxley Threads Ltd qablu li jżommu prezzijiet għoljin fis-suq tal-ħajt industrijali u/jew li jiskambjaw informazzjoni dwar prezzijiet lil klijenti individwali sabiex jevitaw it-tnaqqis tal-prezzijiet tal-fornituri sokkombenti. Sabiex jilħqu dak il-għan, il-produtturi ewlenin kienu jiltaqgħu mill-inqas mill-1990 sa l-1996 sabiex jiftiehmu dwar żidiet perċentwali fil-prezz tal-lista u fil-prezz nett, iż-żmien ta' dawk iż-żidiet u s-sekwenza tat-tħabbir li kellu jsir mill-fornituri. Dawn il-laqgħat kienu jsiru wara l-laqgħat ta' l-Assoċjazzjoni tal-Manifatturi tal-Ħajt tar-Renju Unit (UKTMA). Kien ikun hemm ukoll kuntatti bilaterali dwar prezzijiet lil klijenti individwali.

1.5.3. Il-konsorzju li jikkonċerna l-ħajt għal klijenti awtomotivi

(15) Il-fornituri ewlenin tal-ħajt awtomotiv taż-ŻEE, Amann und Söhne GmbH & Co KG, Cousin Filterie SA, Coats Viyella plc, Barbour Threads Ltd, Oxley Threads Ltd, iffissaw prezzijiet immirati għal prodotti bażiċi mibjugħa lil klijenti awtomotivi Ewropej u skambjaw informazzjoni dwar prezzijiet lil klijenti individwali u qablu dwar prezzijiet minimi mmirati għal dawk il-klijenti. Qablu wkoll li jevitaw it-tnaqqis fil-prezzijiet għall-vantaġġ tal-fornitur sokkombenti. Il-konsorzju ma kienx organizzat b'mod strett. In-numru żgħir ta' parteċipanti kien jagħmilha possibbli li jkun hemm laqgħat żgħar fuq perjodu irregolari li kienu jiġu miżjuda b'kuntatti bilaterali frekwenti.

(16) L-arranġamenti ta' dawn it-tliet konsorzji ġew implimentati matul il-perjodu tal-ksur tal-liġi. Hemm evidenza li mill-inqas xi ftit miż-żidiet tal-prezzijiet miftiehma ġew implimentati u ssorveljati permezz ta' laqgħat regolari u kuntatti bilaterali. Filwaqt li xi prezzijiet oħra setgħu baqgħu l-istess jew naqsu matul il-perjodu, dawn aktarx kienu jaqgħu b'mod aktar sinifikanti kieku l-kompetituri ma kinux qablu fuq iż-żidiet fil-lista tal-prezzijiet, peress li madwar id-dinja t-tendenza kienet ta' tnaqqis tal-prezzijiet fis-settur tal-ħajt.

2. MULTI

(17) Fl-iffissar ta' l-ammonti tal-multi, il-Kummissjoni kkunsidrat il-gravità u t-tul tal-ksur, kif ukoll l-eżistenza ta' ċirkostanzi aggravanti u/jew mitiganti.

(18) Il-vjolazzjonijiet imwettqa mid-destinatarji ġew meqjusa bħala “gravi ħafna” peress li għandhom l-għan li jiffissaw il-prezzijiet, u għalhekk li jirrestrinġu l-kompetizzjoni u jaffettwaw in-negozju bejn l-Istati Membri. Dawn il-prattiċi huma min-natura tagħhom l-agħar tip ta' vjolazzjonijiet ta' l-Artikolu 81. Madankollu, il-Kummissjoni kkunsidrat il-kobor relattivament limitat tas-swieq meta ġiet biex tistabbilixxi l-ammonti inizjali tal-multi.

(19) L-avviż tal-Kummissjoni ta' l-1996 dwar in-nuqqas ta' impożizzjoni ta' multi f'każi ta' konsorzju kien applikabbli f'dan il-każ u b'mod partikolari kienet applikabbli t-taqsima D peress li l-intrapriżi kollha ppreżentaw ruħhom biss wara l-ispezzjonijiet tal-Kummissjoni. It-tnaqqis tal-multi ngħata lill-intrapriżi kollha skond il-valur tal-kooperazzjoni individwali tagħhom.

(20) Għall-konsorzju tal-ħajt industrijali fil-Benelux u fil-pajjiżi Nordiċi, il-Kummissjoni imponiet il-multi li ġejjin: Coats Ltd EUR 15,05 miljuni, Amann und Söhne GmbH EUR 13,09 miljuni, Gütermann AG EUR 4,021 miljun, Barbour Thread Ltd EUR 2,145 miljuni, Belgian Sewing Thread N.V. EUR 0,979 miljun, Bieze Stork B.V. EUR 0,514 miljun, Zwicky EUR 0,174 miljun.

(21) Għall-konsorzju tal-ħajt awtomotiv fiż-ŻEE, il-Kummissjoni imponiet il-multi li ġejjin: Cousin/Amann EUR 4,888 miljun, Coats EUR 0,65 miljun, Oxley EUR 1,271 miljun, Barbour EUR 0,715 miljun.

(22) Ma kienet imposta l-ebda multa għall-konsorzju tal-ħajt industrijali fir-Renju Unit peress li l-Kummissjoni m'għandha l-ebda prova li l-intrapriżi ħadu sehem f'konsorzju kontinwu fi ħdan il-ħames snin preċedenti għall-ispezzjonijiet tal-Kummissjoni f'Novembru 2001.

3. DEĊIŻJONI

(23) L-intrapriżi li ġejjin kisru l-Artikolu 81 tat-Trattat u l-Artikolu 53 tal-Ftehim ŻEE billi ħadu sehem, għall-perjodi indikati, fi ftehimiet u prattiċi magħmula flimkien li jaffettwaw is-swieq tal-ħajt għall-klijenti industrijali fil-Benelux u fil-pajjiżi Nordiċi: a) Ackermann Nähgarne GmbH & Co, minn Jannar 1990 sa Jannar 1994 b) Amann und Söhne GmbH & Co KG, minn Jannar 1990 sa Settembru 2001; ċ) Barbour Threads Ltd u Hicking Pentecost plc, responsabbli b'mod konġunt u separatament, minn Jannar 1990 sa Settembru 1999; d) Belgian Sewing Thread N.V., minn Jannar 1991 sa Settembru 2001; e) Bieze Stork BV and Bisto Holding B.V., responsabbli b'mod konġunt u separatament, minn Jannar 1990 sa Settembru 2001; f) Coats Holdings Ltd, minn Jannar 1990 sa Settembru 2001; g) Gütermann AG, minn Jannar 1990 sa Settembru 2001; h) Zwicky & Co AG, minn Jannar 1990 sa Novembru 2000.

(24) L-intrapriżi li ġejjin kisru l-Artikolu 81 tat-Trattat billi ħadu sehem, għall-perjodi indikati, fi ftehimiet u prattiċi magħmula flimkien li jaffettwaw is-swieq tal-ħajt għall-klijenti industrijali fir-Renju Unit: a) Barbour Threads Ltd u Hicking Pentecost plc, responsabbli b'mod konġunt u separatament, minn Ottubru 1990 sa Settembru 1996; b) Coats UK Ltd u Coats Holdings Ltd, responsabbli b'mod konġunt u separatament, minn Ottubru 1990 sa Settembru 1996; ċ) Donisthorpe & Company Ltd u Dollfus Mieg et Cie SA, responsabbli b'mod konġunt u separatament, minn Ottubru 1990 sa Settembru 1996; d) Perivale Gütermann Ltd u Gütermann AG, responsabbli b'mod konġunt jew separatament, minn Ottubru 1990 sa Settembru 1996; e) Oxley Threads Ltd, minn Ottubru 1990 sa Settembru 1996;

(25) L-intrapriżi li ġejjin kisru l-Artikolu 81 tat-Trattat u l-Artikolu 53 tal-Ftehim ŻEE billi ħadu sehem, għall-perjodi indikati, fi ftehimiet u prattiċi magħmula flimkien li jaffettwaw is-swieq tal-ħajt awtomotiv fiż-ŻEE: a) Amann und Söhne GmbH& Co KG u Cousin Filterie SA, responsabbli b'mod konġunt u separatament, minn Mejju/Ġunju 1998 sal-15 ta' Mejju 2000; b) Barbour Threads Ltd u Hicking Pentecost plc, responsabbli b'mod konġunt u separatament, minn Mejju/Ġunju 1998 sa Settembru 1999; ċ) Coats Holdings Ltd, mit-8 ta' Ġunju 1999 sal-15 ta' Mejju 2000; d) Oxley Threads Ltd, minn Mejju/Ġunju 1998 sal-15 ta' Mejju 2000.

(26) Għall-ksur imsemmi hawn fuq, qed jiġu imposti l-multi li ġejjin għall-intrapriżi li ġejjin: a) Il-konsorzju tal-ħajt industrijali fil-Benelux u l-pajjiżi Nordiċi: Coats Holdings Ltd: EUR 15,05 miljuni Amann und Söhne GmbH & Co KG: EUR 13,09 miljuni Belgian sewing thread N.V.: EUR 0,979 miljun Gütermann AG: EUR 4,021 miljun Barbour Threads Ltd u Hicking Pentecost plc, responsabbli b'mod konġunt u separatament: EUR 2,145 miljun Bieze Stork B.V. u Bisto Holding B.V., responsabbli b'mod konġunt u separatament: EUR 0,514 miljun Zwicky & Co AG: EUR 0,174 miljun b) Il-konsorzju tal-ħajt awtomotiv fiż-ŻEE: Cousin Filterie SA u Amann und Söhne GmbH & Co KG, responsabbli b'mod konġunt u separatament: EUR 4,888 miljun Coats Holdings Ltd: EUR 0,65 miljun Oxley Threads Ltd EUR 1,271 miljun Barbour Threads Ltd u Hicking Pentecost plc, responsabbli b'mod konġunt u separatament: EUR 0,715 miljun

(1) ĠU L 1, 4.1.2003, p. 1.

(2) Ara d-Deċiżjoni tal-Kummissjoni tas-26.10.2004, il-Każ 38.338 — PO/Labar.

(3) Il-Belġju, il-Lussemburgu u l-Olanda.

(4) Id-Danimarka, il-Finlandja, l-Iżvezja u n-Norveġja.

(5) Ackermann Nähgarne GmbH & Co (D), Amann und Söhne GmbH & Co KG (D), American & Efird Inc USA), American & Efird Ltd (UK), Barbour Threads Ltd (UK), Belgian Sewing Thread N.V. (B), Bieze Stork B.V. (NL), Bisto Holding B.V. (NL), Coats Ltd (UK), Coats UK Ltd (UK), Cousin Filterie SA (F), Dollfus Mieg et Cie SA (F), Donisthorpe & Company Ltd (UK), Flovest N.V. (NL), Gütermann AG (D), Hicking Pentecost plc (UK), Oxley Threads Ltd (UK), Perivale Gütermann Ltd (UK), Zwicky & Co AG (CH).